Wat hy nié vir jou sê nie - Voelgoed
Tuis Gelukkig Getroud Artikels Wat hy nié vir jou sê nie
Wat hy nié vir jou sê nie
Volgens die spreekwoord kan dit wat jy nie weet nie, jou nie seermaak nie. Dalk is dit waarom paartjies mekaar nie altyd alles vertel nie.
'n Verhouding is nogal soos 'n selfdoenprojek. As jy nie mooi weet hoe nie, kan jy 'n spyker op die verkeerde plek inslaan.
Getroude paartjies leer later om nie met hulle woorde spykers in te kap daar waar dit seermaak nie. Hulle weet wat die onderwerpe is waarvoor die ander een sensitief is.
Daar is 'n goeie rede vir sy stilstuipe
Jy ken die scenario. Hy kom by die huis en dit lyk asof die honde sy kos afgeneem het, maar hy weier om daaroor te praat. Los hom eers alleen om in vrede sy wonde te lek. Die laaste ding wat hy nodig het, is dat jy aanhou karring en wil weet wat fout is.
Almal kry soms stilstuipe, maar julle moet probeer om so gou moontlik weer op te maak as julle baklei het. Soms moet jy besef dat die dinge wat verby is, water onder die brug deur is en dat 'n mens net seerder maak deur daarop te konsentreer. As jy aanhoudend kla, raak hy later nes 'n steeks donkie.
Daar is gelukkig goeie nuus: Mans se emosies kan vinniger van kwaad na gelukkig spring as vroue s'n, daarom sal hy waarskynlik gou weer "goed" word.
Dis oukei om soms 'n wit leuentjie te vertel
Veral mans dink dis geregverdig om af en toe 'n wit leuentjie te vertel. Dit hou alles by die huis in orde en as hulle nie uitgevang word nie, is almal mos gelukkig! Al het 'n man sy vrou hoe lief, is daar tye wat hy voel die waarheid is nie in almal se belang nie (veral nie in syne nie).
Die meeste mans sal nooit iets sê as vroulief 'n paar gram gewig opgetel het nie. Of hulle sal jou vertel hoe mooi jou rok of nuwe haarstyl lyk, al hou hulle nie regtig daarvan nie. As hy sê wat jy wil hoor, maak dit jou én sy lewe makliker, so waarom dan nie?
Hy sal maklik uit selfverdediging sê dat hy jou wel probeer bel het, al het hy vergeet. Hy weet as hy dit erken, maak jy net 'n berg van 'n molshoop. Jy neem dalk sommer dadelik aan dat jy nie belangrik is nie.
"Ek sal nooit vir jou jok nie." O, regtig? Hoekom op aarde sal hy dit sê? Dis eenvoudig: om gelukkig saam met jou te leef. Dit lyk asof die meeste manne die tegniek om die waarheid tot hulle voordeel te gebruik, vervolmaak het!
Die huweliksberader Floris Knouwds sê die geslagte is op verskeie vlakke verskillend bedraad. Dit raak ook die manier waarop ons kommunikeer – wat ons vir mekaar vertel of dalk nié vertel nie.
Hy hoor dikwels dat vroue kla dat hulle mans nie met hulle wil gesels nie. Dit is dalk hoe jy hom ervaar, maar daar is weens sy eiesoortige funksionering 'n goeie rede waarom hy so optree.
'n Man praat nie graag oor sy vrese nie en hy beleef sy beroep as deel van hom. As hy oor werk bekommerd is, hang daar in die eerste plek nie 'n vraagteken oor sy werk nie, maar oor homself. Hy vrees dat hy nie goed genoeg presteer nie of kan misluk, maar hy sal dit nie maklik erken nie.
Wanneer jy ongevraagde raad aanbied, beleef hy dit as kritiek. Dit sê vir hom dat hy nie weet wat om te doen nie en dat sy manlikheid bevraagteken word. Juis daarom sal jou goedbedoelde advies 'n hewiger reaksie ontlok as wat jy verwag het.
As man en vrou elke liewe gedagte wat in hulle koppe kom met mekaar gedeel het, sou die egskeidingsyfer waarskynlik hoër gewees het. Gelukkig getroude paartjies het ontdek wat om te vertel en wanneer om liewer te swyg.